Kia EV6 mest populære elbil i januar

Historisk er januar en sløv måned for bilsælgere, således også januar 2022, hvor blev indregistreret bare 9.407 personbiler. Det er 8,25 procent lavere end i januar sidste år. Den gode nyhed er dog, at andelen af elbiler nu er højere end plugin-hybrider. Og den mest populære af elbilerne var Kia EV6.

Elbilerne stod for 17,7 procent af nye registreringer, mens plugin-hybriderne stod for 15,4 procent. Det er første gang siden december 2020, at der blev solgt flere elbiler end hybrider. Og set over en to-årig periode er det kun sket tre gange (fire med januar i år).

Årsagen er, naturligvis, at afgifterne på plugin-hybrider steg ved årsskiftet. Hvor der i januar 2021 blev nyregistreret 1.453 plug-in hybrider, er antallet i år kun 1.213. Det er altså et fald på 16,5 procent. Det er det laveste salg af plug-in hybrider siden maj 2020, fortæller De Danske Bilimportører.

Den mest populære plugin-hybrid var i øvrigt Ford Kuga. Der kom 343 nye eksemplarer på gaden i januar.

Lavt antal elbiler

Der kom bare 1.670 nye elbiler på gaden i januar. Selvom det er det laveste antal elbiler i det foregående halve år, er det væsentligt højere end i januar 2021, hvor antallet var 575.

Også EV6’erens søsterbil, Hyundai Ioniq 5, klarede sig pænt i januar med 118 nyregisteringer. Det rakte til en tredjeplads, efter den populære Audi Q4 e-tron, der vel nok er det nærmeste Audio har været på en “folkevogn”.

Hele top 10 er herunder. Bemærk også, at Volkswagen Up! har gjort comeback. Der blev faktisk solgt flere af mikro-elbilen end af sidste års store hit, Volkswagen ID.4.

# | Model | Antal
1 | Kia EV6 | 233
2 | Audi Q4 e-tron | 120
3 | Hyundai Ioniq 5 | 118
4 | Renault Zoe | 99
5 | Volkswagen Up! | 92
6 | Peugeot 208 | 89
7 | Volkswagen ID.4 | 89
8 | Hyundai Kona | 86
9 | Ford Mustang Mach-E | 85
10 | Skoda Enyaq iV | 76

(Kilde: Bilstatistik.dk)

Husk også, at du kan se flere tal og statistikker på vores Elbil Zeitgeist. Den opdateres løbende med nye tal.

Kia EV6 mest populære elbil i januar