Renault Megane E-Tech er Danmarks mest populære personbil

Elbilerne oplevede en markant fremgang i april måned. Der kom 6.581 nye elbiler på vejene i april, svarende til en stigning på 90 procent sammenlignet med april 2023. Det betyder, at elbilerne udgjorde 43 procent af nyregistreringerne i april. Det fortæller De Danske Bilimportører.

Den mest populære af dem alle var Renault Megane E-Tech. En efterhånden to år gammel model, vi her på iNPUT var og er temmelig begejstrede for. Faktisk topper Megane ikke alene elbillisten, men listen over de mest solgte personbiler i april måned overhovedet.

April måned var klart den bedste måned for Renault Megane E-Tech. Men det er en bil, der især siden slutningen af 2023, hvor der kom både prisnedsættelser og et godt leasingtilbud, har oplevet salgsmæssig vind i sejlene. I alt er der således solgt mere end 3.200 styks siden introduktionen.

Se vores anmeldelse af Renault Megane E-Tech.

Alene i de første fire måneder af 2024 er Renault Megane E-Tech den tredjebedst sælgende elbil herhjemme, foran både Tesla Model 3, Volkswagen ID.4 og Volvo EX 30. Den overgås kun af Model Y og Audi Q4 e-tron.

Top 10 personbiler i april 2024:

# | Model | Antal
1 | Renault Megane E-Tech | 671
2 | Volvo EX30 | 615
3 | Peugeot 208 | 604
4 | Citroën C3 | 489
5 | Volkswagen ID.4 | 484
6 | Audi Q4 e-tron | 437
7 | Tesla Model Y | 437
8 | Opel Corsa | 365
9 | Peugeot 5008 | 358
10 | Peugeot 3008 | 303

(Kilde: De Danske Bilimportører / Bilstatistik.dk)

Ny model på vej

Megane E-Tech er en bil i Golf-klassen, men om bare en måneds tid kommer den større søster, Renault Scenic E-Tech, til landet. En bil, der allerede er anerkendt med Car of the Year 2024 titlen i bagagen.

Den er baseret på præcis samme platform som Megane E-Tech, men er større og har længere rækkevidde. Du kan se vores første indtryk af Scenic E-Tech herunder:

Renault Megane E-Tech er Danmarks mest populære personbil