Elbilerne buldrer frem i Norden – her er de mest populære

Elbilerne fortsætter med at sætte retningen for bilsalget i Norden. I juni var hele 96,5 procent af de nye personbiler i Norge rene elbiler. Danmark ligger næsthøjest med en elandel på 79,1 procent, mens Finland og Sverige fortsat halter efter med henholdsvis 48,1 og 44,9 procent.

Tallene fra bilstatistik.dk viser dermed et tydeligt nordisk split: I Norge og Danmark er elbilen blevet normalen. I Sverige og Finland er den stadig i kamp med benzin-, diesel- og hybridbilerne.

Samtidig fylder elbilerne nu også markant i den samlede bilpark. I Norge er 34,3 procent af alle personbiler elbiler, mens Danmark ligger på 22,4 procent. Sverige og Finland er langt bagefter med henholdsvis 9,3 og 7 procent.

“De nordiske tal viser, at elektrificeringen bevæger sig i flere tempi. Norge er fortsat længst fremme, men Danmark placerer sig tydeligt som det næstmest elektrificerede nybilmarked i Norden,” siger Jonathan Schacht Halling Nielsen, vicedirektør i Mobility Denmark.

Toyota fylder overraskende meget

Tesla Model Y er stadig en nordisk sværvægter. Den topper salget i både Danmark og Norge og ligger nummer to i Sverige. Men juni blev også en markant Toyota-måned. Toyota er repræsenteret på top 10-listerne i alle fire nordiske lande. I Danmark er både bZ4X og den nye C-HR+ med i top 10, mens Toyota fylder tungt i både Norge og Finland. I Finland sidder Toyota nærmest på markedet med Corolla, Yaris og bZ4X på de tre øverste pladser.

Det er værd at bemærke, fordi Toyota længe har været kendt som hybridkongens højborg snarere end som elbilfrontløber. Men tallene viser, at japanerne nu også begynder at få fat i elbilkunderne – især med bZ4X.

Danmark holder trykket – men afgiftsuro truer

I Danmark blev der indregistreret 21.487 personbiler i juni. Tesla Model Y blev den mest solgte model med 1.355 biler foran Toyota bZ4X og Kia Niro. Også Xpeng G6, Skoda Elroq, VW ID.4 og Tesla Model 3 er med i top 10, hvilket understreger, hvor dominerende elbilerne er blevet herhjemme.

Men udviklingen er ikke nødvendigvis sikret. Mobility Denmark advarer mod, at højere registreringsafgift på elbiler efter nytår kan bremse salget.

Det er en reel risiko. Elbilsalget i Danmark er i høj grad drevet af, at elbiler i mange klasser nu giver økonomisk mening. Bliver forskellen til benzin- og hybridbiler mindre, kan tempoet hurtigt falde – som Sverige allerede viser.

Elbilerne buldrer frem i Norden – her er de mest populære