Elbilsalget fordoblet på et år

Der er stadig langt til norske tilstande, men Teslas prisnedsættelser i januar har i den grad gjort noget ved danskerne lyst til at skifte fossilbilerne ud med elektriske ditto. Således er antallet af nyregistrerede elbiler fordoblet siden sidste år ved denne tid.

Elbilsalget udgjorde 6.360 styk i september 2023 mod 3.006 styk i samme periode sidste år. Den store bannerfører er, naturligvis, Tesla Model Y. Med 2.389 nye Model Y var den ikke blot september måneds mest solgte elbil – det var månedens mest solgte bil overhovedet.

Men det er ikke bare Tesla, der har fremgang. Elbilerne stikker også for alvor hovedet frem på top 10 over de mest solgte biler i september generelt. Ford Mustang Mach-e, Skoda Enyaq iV og Polestar 2 er alle at finde på top 10.

For tredje kvartal var andelen af elbiler biler på 37 procent, hvilket var en markant udvikling i forhold til tredje kvartal af 2022, hvor 21 procent af de registrerede biler var elbiler. År til dato er der kommet 40.809 nye elbiler ud på de danske veje, fortæller De Danske Bilimportører.

Nye elbiler i september 2023:

# | Model | Antal
1 | Tesla Model Y | 2.389
2 | Ford Mustang Mach-E | 342
3 | Skoda Enyaq iV | 306
4 | Polestar 2 | 238
5 | Audi Q4 e-tron | 182
6 | Volvo XC40 | 169
7 | Volkswagen ID.4 | 167
8 | BMW iX1 | 139
8 | Mercedes EQA | 139
10 | BMW iX | 132

Kilde: Bilstatistik via De Danske Bilmportører.

I alt kom der 14.885 nyregistrerede personbiler på vejene herhjemme i september.  Det er en fremgang på 14 procent i forhold til samme måned sidste år. Udviklingen gjorde september til den 9. måned i træk med vækst i antallet af nyregistreringer. Siden januar har bilsalget måned for måned været større end samme måned året forinden.

Læs mere: Tesla sætter ny global salgsrekord.

Elbilsalget fordoblet på et år