Hver fjerde nye bil kører på el

Elbilens popularitet er kraftigt stigende herhjemme. Således udgjorde elbilerne knapt hver fjerde nye bil i november måned. Helt præcist 24,6 procent af de samlede nyregistreringer herhjemme ar rene elbiler. Det er ikke norske tilstande, men lidt har også ret.

Der er kommet 3.225 nye elbiler på de danske veje i november mod 3.025 i november 2021. Det betyder, at salget af elbiler er steget med 6,6 procent. År til dato er der blevet registreret 25.178 nye elbiler, hvilket er 5.859 flere end i samme periode sidste år. Det udgør en stigning på 30,3 procent, når vi går ind i årets sidste måned, oplyser De Danske Bilimportører.

De Danske Bilimportører forventer at salget i december også bliver godt. Årets slutning nærmer sig, og det betyder, at afgiftsstigninger på elektriske biler nærmer sig, da afgiftsrabatten på elektriske biler bliver udfaset frem mod 2030. Det er derfor forventeligt, at mange danskere vil handle bil inden afgifterne stiger til nytår, mener importørerne.

– Danskerne er meget følsomme overfor afgiftsstigninger, og vi forventer, at der vil være øget aktivitet hos bilforhandlerne her i december, så man undgår en afgiftsstigning, der for flere bilmodeller kan være over 10.000 kroner. Bilsalget for december afhænger selvfølgelig af mulighederne for levering, men flere mærker har biler på lager, som står klar til danskerne, siger Mads Rørvig, der er adm. direktør i De Danske Bilimportører.

Plugin-hybriderne lider

Afgiftsfølsomheden viser sig tydeligt i salget af plugin-hybrider, der fik en afgiftsforhøjelse efter nytår. Der er kommet 2.233 nye plug-in hybrider på vejene i november, hvilket er 1.404 færre end i november 2021, hvor antallet var 3.637. Det udgør et fald på 38 procent. År til dato er der nyregistreret 23.016 nye plug-in hybrider, hvilket er 34,2 procent færre end i de første 11 måneder af 2021.

Her er de 10 mest populære elbiler herhjemme i november måned:

# | Model | Antal
1 | Tesla Model Y | 415
2 | Volkswagen ID.4 | 366
3 | Volkswagen ID.5 | 307
4 | Skoda Enyaq iV | 219
5 | Renalt Megane E-Tech Electric | 147
6 | BMW iX3 | 143
7 | Audi Q4 e-tron | 123
8 | Volvo XC40 | 121
9 | Polestar 2 | 112
10 | Mercedes EQA | 103

Baseret på nyregistreringer. KIlde: De Danske Bilimportører / Bilstatistik.dk

Hver fjerde nye bil kører på el