Tesla sætter ny global salgsrekord

Resultatet af Teslas prisnedsættelser i januar kan nu virkelig ses i statistikkerne. I årets andet kvartal leverede Tesla 466.140 biler til kunderne. Det er ikke alene rekord for selskabet selv, det slog også analytikernes forventninger. Wall Street forventede at Tesla ville kunne sælge omkring 448.000 biler.

Tesla oplyser ikke præcis hvor mange af hver model, de sælger, men grupperer Model 3 og Model Y, ligesom Model S og Model X er i samme gruppe. Og det er naturligvis gruppen med Model Y der trækker læsset. Model S og X står bare for 4,12 procent af salget.

Faktisk har prisnedsættelserne givet Model Y en imponerende popularitet – også herhjemme. Med 8.665 nye registreringer er det den overlegent mest populære bil herhjemme i første halvår af 2023. Og det er vel at mærke alle biler, ikke bare elbiler. Peugeot 208 har andenpladsen med 2.661 nyregistreringer.

Men der er også udfordringer for Tesla. For de producerer nemlig flere biler, end de sælger. Således blev der produceret 13.560 flere Teslaer, end der blev solgt i andet kvartal. De lægges oven på bunken fra første kvartal, hvor Tesla producerede 17.933 flere biler, end de solgte.

Det er noget, der bekymrer investorerne. Til gengæld er det godt for nye bilkøbere, da det betyder, at Tesla næppe vil hæve priserne igen foreløbig.
[infogram id=”4582379a-769d-41e6-9619-6b0ffeb12bce” prefix=”kYm” format=”interactive” title=”Tesla statistik”]
Ser vi på markedet herhjemme, er Tesla også komplet overlegen. Fra d. 1. januar – 30. juni 2023 blev der solgt 26.166 elbiler, hvilket er en stigning på 115,3 procent sammenlignet med samme periode sidste år. Det betyder, at de elektriske biler gennemsnitligt stod for 31 procent af alle indregistrerede biler i perioden.

Tesla besætter både første- og andepladsen over de mest populære elbiler.

Top 10 elbiler, første halvår 2023

# | Model | Antal
1 | Tesla Model Y | 8.655
2 | Tesla Model 3 | 1.665
3 | Volkswagen ID.4 | 1.388
4 | Audi Q4 e-tron | 1.188
5 | Skoda Enyaq iV | 1.024
6 | Volvo XC40 | 916
7 | Renault Megane E-Tech | 797
8 | BMW i4 | 658
9 | Volkswagen ID.5 | 638
10 | Polestar 2 | 579

KIlde: Bilstatistik.dk

Pr. d. 30. juni 2023 udgjorde elbiler 5,2 procent af den samlede bilbestand, til sammenligning udgjorde de 3,16 procent på samme tidspunkt sidste år, hvilket er en fremgang på 2,04 procentpoint. Den totale bilbestand oplevede en vækst på 0,5 procent i perioden fortæller De Danske Bilimportører.

Tesla sætter ny global salgsrekord