Elbilen dominerede totalt i januar

Den fossile æra synger på sidste vers i Danmark. I januar tog elbilen mere end 64 procent af markedet – en udvikling, der bringer os tættere på norske tilstande.

Af de knap 11.000 nyregistrerede biler i januar var hele 7.000 elektriske. Det svarer til en rekordhøj markedsandel på 64,3 procent, hvilket markerer et dramatisk skift i bilsalget. Sammenlignet med samme måned sidste år er der tale om en stigning på hele 123 procent.

Politisk usikkerhed om afgifter kan gavne elbilsalget

Samtidig er der politisk bevægelse på elbilområdet. Skatteministerens seneste udmeldinger antyder, at de planlagte afgiftsstigninger fra 2026 muligvis ikke bliver til noget. Det kan være med til at sikre en fortsat stærk udvikling i elektrificeringen af den danske bilpark.

– Elbilen spiller en nøglerolle i den grønne omstilling, og det er afgørende, at priserne ikke er for høje. Den aktuelle afgiftsdebat er en anledning til at se på, hvordan fremtidens afgiftssystem kan indrettes smartere, så det både fremmer elektrificeringen og reducerer de administrative omkostninger, siger Mads Rørvig, adm. direktør i Mobility Denmark.

Kigger man på listen over de bedst sælgende biler i januar, har der da også kun sneget sig to fossilbiler ind på listen, nemlig Volkswagen T-Roc og Toyota Aygo X. Der blev indregistreret 248 eksemplarer T-Roc. Til sammenligning blev der indregistreret 524 eksemplarer af Volkswagens elektriske ID.4, der var deres mest populære model.

Det var dog ikke hverken ID.4 eller altid populære Tesla Model Y, der toppede listen i januar, men derimod Toyota bZ4X. En bil, der nok kan trænge til lidt kærlighed, efter en svær start. Toyota satte i januar prisen ned på bZ4X ligesom de introducerede en skarp leasingpris; to faktorer der har hjulpet modellen til tops.

Omvendt har Tesla Model Y naturligvis lidt under, at alle ventede på den opdaterede udgave, kaldet Juniper, der blev lanceret 10. januar, men først kan leveres senere på året.

# | Model | Antal
1 | Toyota bZ4X | 689
2 | Volkswagen ID.4 | 524
3 | Volkswagen ID.3 | 363
4 | Skoda Enyaq iV | 338
5 | Tesla Model Y | 278
6 | Volkswagen T-Roc | 248
7 | Volkswagen ID. Buzz | 237
8 | Audi Q4 e-tron | 192
9 | Kia EV3 | 185
10 | Toyota Aygo X | 185

Baseret på nyregistreringer i januar 2025 (kilde: Bilstatistik.dk).

Elbilen dominerede totalt i januar